**Република Србија**

**Општина Љубовија**

**-Општинско веће-**

**Број: 06-214/2022-2**

**Дана: 06.09.2022. године**

**Љ у б о в и ј а**

На основу члана 46. Закона о локалној самоуправи („Службени гласник Рeпублике Србије“, број 129/07, 83/14 - други закон, 101/2016 – други закон, 47/2018 и 111/2021-др.закон) и члана 77. Статута општине Љубовија ("Службени лист општине Љубовија", број 3/2019), Одлуке о буџету општине Љубовија за 2022. годину („Службени лист општине Љубовија“, број: 26/2021 и 18/2022) и Одлуке о укључивању грађана у буџетски процес кроз спровођење пројекта “Љубовија по мери грађана“, број: 06-214/2022-02 од 06.09.2022. године, Општинско веће општине Љубовија, дана 06.09.2022. године, расписује

**ЈАВНИ ПОЗИВ**

**за суфинансирање пројеката од јавног интереса**

**„Удружимо се“**

1. **Опште напомене**

Општина Љубовија реализује Јавни позив за суфинансирање пројеката од јавног интереса „Удружимо се“ у оквиру спровођења Програма „Општински економски развој“, фаза 3 – одговорне локалне финансије и учешће грађана, у сарадњи са представништвом HELVETAS Swiss Intercooperation SRB које спроводи наведени програм.

Циљ акције „Удружимо се“јесте да локална самоуправа проактивно укључи принципе добре управе и да на непосреднији начин оствари сарадњу са пореским обвезницима. На овај начин грађанима ће бити омогућено учествовање у решавању дела потреба локалних заједница (мањих захвата на уређењу јавних површина и опремању објеката у јавној својини или сусвојини општине Љубовија) у сарадњи са општином Љубовија.

Локална заједница је појам који укључује одређено подручје – улица, део улице, блок зграда, стамбена заједница или месна заједница као најшире подручје. Пројекти које локална заједница предлаже могу се односити искључиво на мање захвате у комуналној инфраструктури као што је уређење паркова, дечјих игралишта, дрвореда, шеталишта, неуређених зелених површина, уређење прилаза за лица са инвалидитетом, уклањање мањих дивљих депонија, друге мање инфраструктурне пројекте за уређење и опремање површина или објеката у јавној својини или сусвојини општине Љубовија и слично.

Право учествовања на јавном позиву имају **неформалне групе грађана** са подручја општине Љубовија окупљене око поднете иницијативе – Пројекта, најмање пет лица која натериторији општине Љубовија плаћају порез на имовину и сва дуговања су измирили у текућој години. Све предложене активности у оквиру Пројекта морају се спроводити на земљишту и објектима који су у јавној својини или сусвојини општине Љубовија. У фази припреме предлога пројеката надлежне службе Општинске управе на усмени или писани захтев неформалне групе грађана извршиће проверу власништва над земљиштем или објектом и о томе дати писано или усмено обавештење, као и тумачење о примени позитивних прописа из области просторног планирања и изградње.

1. **Циљеви јавног позица**

Циљеви Акције “Удружимо се“ су :

* Подстицање грађана да директно учествују у решавању проблема и задовољавању потреба локалних заједница,
* Развој партнерских односа између грађана и општине Љубовија у решавању дела захтева кроз заједничку реализацију пројеката и омогућавање грађанима да учествују у планирању расподеле дела буџетских средстава обезбеђених кроз наплату пореза на имовину,
* Омогућавање брже реализације пројеката којима се решава део проблема за оне групе грађана које су исказале спремност на додатно лично ангажовање и активно учествовање у реализацији пројеката,
* Подстицање вредности волонтирања и друштвено одговорног понашања у локалној заједници.

1. **Финансирање пројеката**

Одлуком о буџету општине Љубовија за 2022. годину („Службени лист општине Љубовија“, број 26/2021 и 18/2022) опредељена су средства у износу од 500.000,00 (петстотинахиљада) динара. Наведена средстзва су обезбеђена кроз наплату пореза на имовину.

Општина Љубовија суфинансира максимално 90% оправданих трошкова пројекта, стим да тај износ не може бити већи од 250.000,00 динара по пројекту, док износ од минимално 10% оправданих трошкова пројекта обезбеђује подносилац пројекта (неформална група грађана) волонтерским радом, из сопствених средстава или кроз спонзорства и донације физичких и правних лица и сл.

Трошкови прихватљиви за суфинансирање пројеката из буџета општине Љубовија укључују:

* Трошкове појединих активности које се спроводе на земљишту или објектима који су у јавној својини општине Љубовија,
* Трошкове услуга у оквиру пројектних активности,
* Трошкове набавке опреме,
* Трошкове који директно произилазе из реализације пројекта и
* Остале оправдане трошкове.

Трошкови који не могу бити финансирани јавним конкурсом из буџета општине Љубовија су:

* Зараде и хонорари за управљање реализацијом пројекта,
* Активности које се спроводе на земљишту или објектима који нису у јавној својини и сусвојини општине Љубовија,
* Пројекти са комерцијалним ефектима,
* Инвестициона улагања у изградњу и одржавање пословног простора, куповину земљишта или објеката,
* Активности путовања, студија, учешће на конференцијама и сличне активности,
* Организација манифестација,
* Пројекти чије су активности награде и спонзорства појединцима и другим организацијама,
* Покривање губитака или дуговања,
* Трошкови настали пре почетка реализације пројекта (пре потписивања Уговора о реализацији) и
* Активности пројеката које се већ финансирају из других извора.

Сви предложени пројекти који испуњавају конкурсне услове биће рангирани.

Подносилац предлога пројекта чији пројекат буде прихваћен за суфинансирање неће имати могућност управљања финансијским средствима, већ ће сва планирана плаћања вршити општина Љубовија.

Уколико буде предложено више пројеката са територије једне месне заједнице, а испуњавају услове предвиђене конкурсом, Општина ће суфинансирати пројекте узимајући најпре у обзир критеријум да све месне заједнице буду равномерно заступљене.

На основу Предлога Комисије, Општинско веће општине Љубовија доноси Одлуку о суфинансирању пројеката у спровођењу акције “Удружимо се“. Начелник Општинске управе општине Љубовија закључује Уговор о суфинансирању пројеката. Уговор се закључује са лицем које је у поднетој документацији означено као представник грађана и обавезно садржи дефинисање модела учешћа у Пројекту у висини од 10%.

1. **Правила јавног позива**

Право учешћа на јавном позиву имају неформалне групе грађана са територије општине Љубовија, окупљене око поднете иницијативе – пројекта, најмање пет потписника – грађана, који на територији општине Љубовија плаћају порез на имовину и сва дуговања по овом основу су измирили у текућој години.

Финансијску подршку општине Љубовија могу добити искључиво пројекти који се баве решавањем дела мањих потреба локалних заједница на територији општине Љубовија, на земљишту или објектима у јавној својини/сусвојини општине Љубовија и који:

* Доводе до позитивних и видљивих промена на подручју локалне заједнице;
* Укључују допринос заједнице (волонтерски рад, нефинансијску и финансијску подршку носилаца пројекта из личних донација или кроз спонзорства и донације физичких и правних лица и сл.);
* Непосредно доприносе унапређењу квалитета живота у локалној заједници;
* Имају реалан приступ у решавању проблема локалне заједнице;
* На одржив начин дугорочно утичу на постизању позитивне друштвене промене.

Примери прихватљивих активности:

* Уређење паркова (израда стаза, набавка мобилијара, набавка садница и сл.);
* Уређење дечјих игралишта (поправка постојећих игралишта, изградња нових игралишта у складу са актуелним стандардима);
* Уређење шеталишта (израда стаза, набавка мобилијара, набавка садница);
* Уређење излетишта,
* Уређење неуређених зелених површина и тргова;
* Уређење спортских терена;
* Уклањање мањих дивљих депонија;
* Уређење прилаза за лица са инвалидитетом;
* Уређење објеката, домова култура и других објеката од јавног интереса за локалну заједницу;
* И сличне активности.

Пројекти се морају реализовати до 31.12.2022. године.

1. **Процес подношења предлога пројеката**

Подносилац предлога пројекта (нефомална група грађана) доставља следећа документа:

***Обавезно***

* Попуњен формулар за пријаву предлога пројекта (може се преузети са сајта),
* Фотографије постојећег стања,
* Буџет пројекта (може се преузети са сајта),
* Листу од 5 пунолетних грађана потписника – иницијатора пројекта који плаћају порез на имовину на територији општине Љубовија и измирили су сва дуговања за текућу годину (може се преузети са сајта),
* Сагласност сувласника ако се пројекат реализује на непокретностима на којима општина Љубовија има сусвојину или заједничку својину (нпр. сагласност скупштине станара зграде).

***Опционо***

* Скицу како ће простор изгледати после изведене Акције (тамо где је то технички изводљиво),
* Другу расположиву документацију у случају да иста постоји, која исказује трошкове наведене у Обрасцу 3 – буџет пројекта (предмери, предрачуни, понуде, фактуре, каталози и сл.),

Подносилац предлога пројекта (група грађана) попуњава документа, а обрасце где је то потребно и назначено - представник грађана потписује.

Пријаве се предају путем поште (препоручено) на адресу: општина Љубовија, улица Војводе Мишића, број 45, или лично на писарници општине Љубовија, са назнаком: **ЈАВНИ ПОЗИВ “Удружимо се“** у затвореној коверти са напоменом на предњој страни **„НЕ ОТВАРАТИ“.** На задњој страни коверте навести назив Пројекта и име и презиме особе за контакт.

Конкурс траје 20 дана од дана објављивања на званичној интернет страници општине Љубовија – [www.ljubovija.rs](http://www.ljubovija.rs), односно до 27.09.2022.године.

Додатне информације у вези са учествовањем на Конкурсу могу се добити на број телефона 065/8074960 и 015/561-411, сваким радним даном од 07.00 до 15.00 часова.

1. **Вредновање и рангирање предлога пројекта**

Листу вредновања и рангирања пријављених пројеката утврђује Комисија коју чине представници Општинске управе општине Љубовија, одговарајуће струке, а које је посебном Одлуком образовао начелник Општинске управе општине Љубовија.

Листа вредновања и рангирања биће објављена на интернет страници општине Љубовија, најкасније у року од 15 дана од дана истека рока за подношење пријава. Процес вредновања и селкција предлога пројеката врши се у два корака.

**Први корак** обухвата административну проверу. Административна провера се врши по следећим критеријумима:

|  |  |  |
| --- | --- | --- |
| **АДМИНИСТРАТИВНИ КРИТЕРИЈУМИ** | **ДА** | **НЕ** |
| Предлог пројекта поднесен у року |  |  |
| Предлагач пројекта је неформална група грађана |  |  |
| Предлагач је поднео максимално један предлог пројекта |  |  |
| Сва документа захтевана овим конкурсом су попуњена и потписана |  |  |
| Обезбеђено је суфинансирање пројекта (минимум 10% од укупне вредности пројекта, изражено кроз волонтерски рад или на други начин у складу са јавним позивом |  |  |
| Пројекат траје максимално до 31.12.2022. године |  |  |

Предлог пројекта мора испунити све горе наведене критеријуме (сви одговори морају бити „ДА“) како би пројекат био прихваћен за наредни круг вредновања.

Неблаговремене, непотпуне и пријаве које нису у складу са условима конкурса, Комисија неће разматрати.

**Други корак** је техничко вредновање квалитета предлога пројекта, као и његовог утицаја на локалну заједницу. Технички критеријуми су подељени у 2 групе, прва група – оцењује се квалитет предлога пројекта, док друга група – оцењује се утицај предлога пројекта на локалну заједницу. Број бодова се додељује по следећој скали: 1= незадовољавајуће, 2= лоше, 3= прихватљиво, 4= добро, 5 = одлично. Ово вредновање се врши на начин да сваки од чланова Стручног тела – Комисије за сваки од понуђених критеријума одреди број бодова на скали од 1-5, сви бодови, а потом се бодови за сваки од критеријума се саберу. Укупан број бодова пројекта добија се када се збир бодова које су доделили сви чланови комисије подели бројем 5.

|  |  |
| --- | --- |
| **ТЕХНИЧКИ КРИТЕРИЈУМИ** | **Број бодова које додељује оцењивач** |
| **Квалитет предлога пројекта** |  |
| Пројекат је у складу са циљевима Конкурса и односи се на мање захвате уређења јавних површина и објеката |  |
| У пројекту су јасно описани проблеми и потребе корисника из локалне заједнице који се решавају предлогом пројекта |  |
| Предложене активности су одговарајуће за постављене циљеве пројекта |  |
| Пројекат има детаљно разрађен план реализације и технички је изводљив |  |
| Висина трошкова у буџету пројекта је прихватљива, оправдана и тржишно утемељена |  |
| **Утицај пројекта на локалну заједницу** |  |
| Пројекат доводи до позитивних и видљивих промена на подручју локалне заједнице |  |
| Пројекат промовише волонтерски рад и/или друштвено одговорно пословање |  |
| Пројекат доводи до дугорочног одрживог утицаја на кориснике пројекта |  |
| Постоји иновативност у приступу решавања проблема, односно задовољавања потребе локалне заједнице |  |
| **УКУПНО БОДОВА** |  |

Учесници конкурса имају право увида у поднете предлоге пројеката и приложену документацију по утврђивању Листе вредновања и рангирања пријављених програма, у року од 3 дана од дана објављивања наведене листе.

Стручно тело (комисија), врши контролу испуњености формалних услова, разматра поднете пријаве и у складу са условима јавног позива врши избор пројеката и сачињава предлог ранг листе и средстава, који заједно са записником о спроведеном поступку доставља Општинском већу општине Љубовије.

Предлог ранг листе се објављује на званичној интернет презентацији општине Љубовија и на огласној табли Органа.

На основу Предлога Комисије, Општинско веће општине Љубовија доноси Одлуку о суфинансирању пројеката у спровођењу пројекта “Удружимо се“.

Одлука о избору пројеката објављује се на интернет страници општине Љубовија.

1. **Обавезе подносиоца предлога пројеката након додељених буџетских средстава**

Комисија прати реализацију пројеката и врши контролу њихове реализације.

Корисник средстава, дужан је да Комисији, у сваком моменту, омогући контролу реализације пројекта и увид у сву потребну документацију и да по реализацији пројекта Комисији достави извештај.

У циљу транспарентности доделе и утрошка буџетских средстава, корисници средстава током реализације Уговора, уколико буду имали прилику за то, требају на јасан и недвосмислен начин, у свим медијима и видовима оглашавања, да истичу да је њена делатност финансирана из буџета општине Љубовија.

У случају да корисник не поднесе Извештај у предвиђеном року, а најкасније 8 дана од дана реализације Пројекта, губи право да учествује на наредном Конкурсу.

**ПРЕДСЕДНИК**

**ОПШТИНСКОГ ВЕЋА**

**Милан Јовановић**